CELEX: 62009TN0428
Language: da
Date: 2009-10-22 00:00:00
Title: Sag T-428/09: Sag anlagt den 22. oktober 2009 — Berenschot Groep mod Kommissionen

16.1.2010   
            
            
               DA
            
            
               Den Europæiske Unions Tidende
            
            
               C 11/30
            
         Sag anlagt den 22. oktober 2009 — Berenschot Groep mod Kommissionen
   (Sag T-428/09)
   2010/C 11/57
   Processprog: engelsk
   
      Parter
   
   
      Sagsøger: Berenschot Groep BV (Utrecht, Nederlandene) (ved solicitor B. O’Connor)
   
      Sagsøgt: Kommissionen for De Europæiske Fællesskaber
   
      Sagsøgerens påstande
   
   
               —
            
            
               Sagen antages til realitetsbehandling.
            
         
               —
            
            
               Annullation af Kommissionens ubegrundede afgørelse af 11. august 2009 om ikke at indplacere sagsøgerens bud som et af de syv økonomisk mest gunstige bud og følgelig ikke at beholde konsortiet, der ledes af sagsøgeren, i udbudsproceduren vedrørende »Sammensat rammekontrakt til indgåelse af aftaler om tjenesteydelser af kort varighed udelukkende til fordel for tredjelande, der modtager ekstern støtte fra Kommissionen«.
            
         
               —
            
            
               Undersøgelse af udførelsen af udbuddet og udøvelsen af kontrol med bydende, der er under mistanke for bedrageri.
            
         
               —
            
            
               Annullation af afgørelse af 21. oktober 2009.
            
         
               —
            
            
               Der fastsættes sådanne yderligere tiltag, som Retten måtte finde nødvendige.
            
         
               —
            
            
               Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Ved søgsmålet har sagsøgeren nedlagt påstand om annullation af sagsøgtes afgørelse om ikke at indplacere på listen af tilbudsgivere det bud, selskabet afgav som del af et konsortium som svar på et offentligt udbud (EuropAid/127054/C/SER/multi) vedrørende levering af tjenesteydelser inden for »Sammensat rammekontrakt til indgåelse af aftaler om tjenesteydelser af kort varighed udelukkende til fordel for tredjelande, der modtager ekstern støtte fra Kommissionen« (1). Endvidere påstår sagsøgeren annullation af Kommissionens afgørelse af 21. oktober 2009 om delvist afslag på aktindsigt i bedømmelsesrapporterne vedrørende den nævnte udbudsprocedure.
   Til støtte for påstandene gør sagsøgeren følgende anbringender gældende:
   
                
            
            
               For det første anfører sagsøgeren, at bedømmelsesudvalget ikke vurderede eksperterne, der deltog i sagsøgtes udbud, ordentligt. Efter sagsøgerens opfattelse foretog bedømmelsesudvalget et klart fejlskøn ved at bedømme eksperterne i det af sagsøgeren ledede konsortium urimeligt. Endvidere finder sagsøgeren, at bedømmelsesudvalget og Kommissionen ikke gav nogen forklaring på klassificeringssystemet for individuelle curriculum vitæ, og de forklarede ikke, hvorfor sagsøgerens eksperter opnåede så få points. Hvis bedømmelsesudvalget ikke anvendte objektive kriterier ved dets vurderinger, har Kommissionen ikke sikret, at principperne om ligebehandling af bydende, gennemsigtighed, redelig konkurrence og god forvaltningsskik er overholdt. Bedømmelsesrapporten, der blev udarbejdet af Kommissionen den 21. oktober 2009, indeholdt ikke de manglende oplysninger, idet den var begrænset til fremlæggelse af sagsøgerens endelige antal points.
            
         
                
            
            
               For det andet gør sagsøgeren gældende, at Kommissionen tilsidesatte artikel 7, stk. 1, i forordning nr. 1049/2001 (2), idet den ikke besvarede sagsøgerens anmodning om at få aktindsigt i dokumenterne inden for nævnte artikels tidsfrister. Sagsøgeren gør endvidere gældende, at Kommissionen tilsidesatte princippet om god forvaltningsskik henset til, at bedømmelsesrapporten ikke blev afleveret tids nok til, at sagsøgeren kunne udøve sine rettigheder i henhold til artikel 230 EF.
            
         
                
            
            
               For det tredje anfører sagsøgeren, at Kommissionen ikke har opfyldt sine forpligtelser i henhold til finansforordningens artikel 94 (3) og beslutning 2008/969 (4), idet den ikke har taget skridt til at beskytte fællesskabsbudgettets hæderlighed ved ikke at udelukke de bydende, der er under mistanke for bedrageri, fra tildelingen af den pågældende kontrakt.
            
         
      (1)  EUT 2008/S 90-121428.
   
      (2)  Europa-Parlamentets og Rådets forordning (EF) nr. 1049/2001 af 30.5.2001 om aktindsigt i Europa-Parlamentets, Rådets og Kommissionens dokumenter (EFT L 145, s. 43).
   
      (3)  Rådets forordning (EF, Euratom) nr. 1605/2002 af 25.6.2002 om finansforordningen vedrørende De Europæiske Fællesskabers almindelige budget (EFT L 248, s. 1).
   
      (4)  Kommissionens beslutning af 16.12.2008 om det system for tidlig varsling, der skal anvendes af Kommissionens anvisningsberettigede og af forvaltningsorganerne (EUT L 344, s. 125).